**Заштита на растителниот и животинскиот свет**

 Растителниот и животинскиот свет на Земјата, во зависност од климатските појаси и разместеноста на копното и морињата, е разновиден и територијално различен. Меѓутоа, влијанието на човекот е, исто така, големо, така што тој е главен фактор за деградација на растителниот и животинскиот свет. Човекот го прави тоа со прекумерно и нерационално искористување на ресурсите од растителниот и од животинскиот свет. Типични се примерите на уништување на шумските комплекси поради:

-ширење на нови територии на градовите;

-ширење на земјоделските површини;

-употреба на шумско дрво за греење;

-производство на мебел и хартија;

-изградба на сообрачајници;

-предизвикување пожари итн.

Човекот го загрозува опстанокот на разни животински видови преку: неконтролирана употреба на хемиски средства што се пуштаат во природата, изградба на инфраструктурни системи, изградба на брани, сечење на шумите, прекумерен лов и риболов-така што настанува целосно уништување на одредени животински видови.

Загрозувањето на растителниот и на животинскиот свет значи нарушување на природната рамнотежа во природата, односно загрозување и на самиот човек. За таа цел мора да се преземат мерки за заштита на растителниот и животинскиот свет. Заштитата најчесто се врши со разни законски мерки со кои се регулира со забрани, но и со мерки што се во функција на обновување, рационално искористување, преориентација кон користење на други ресурси итн.

Заштитата на растителниот и на животинскиот свет се врши посредно и со мерките за заштита на водите, воздухот и земјиштето. Придонес кон заштитата на растенијата и на животните мораат да дадат сите поединци и институции, бидејќи тие се фактор за нашиот опстанок и опстанокот на идните генерации.